Την αναστολή της τέλεσης κάθε είδους λειτουργίας και ιεροπραξίας σε όλους τους χώρους θρησκευτικής λατρείας κάθε δόγματος και θρησκείας, λόγω κορονοϊού, ανακοίνωσε η υπουργός Παιδείας και Θρησκευμάτων, Νίκη Κεραμέως.

ADVERTISING

Εξαιρούνται οι κηδείες και ταφικές εκδηλώσεις και η ατομική προσευχή. Για τις δύο αυτές περιπτώσεις θα πρέπει να τηρούνται αυστηρά μέτρα προστασίας, τα οποία θα εξειδικευτούν σε Κοινή Υπουργική Απόφαση των υπουργείων Παιδείας και Θρησκευμάτων και Υγείας.

Η αναστολή ισχύει άμεσα, για το διάστημα από 16 Μαρτίου μέχρι και 30 Μαρτίου.

Με ένα tweet ο πρωθυπουργός Κυριάκος Μητσοτάκης τόνισε ότι «η προστασία της δημόσιας υγείας επιβάλλει ξεκάθαρες αποφάσεις».

Η ανάρτηση του πρωθυπουργού στα μέσα κοινωνικής δικτύωσης:

«Με απόφαση της κυβέρνησης αναστέλλονται οι λειτουργίες σε όλους τους χώρους θρησκευτικής λατρείας κάθε δόγματος και θρησκείας. Εκκλησίες παραμένουν ανοικτές μόνο για ατομική προσευχή. Η προστασία της δημόσιας υγείας επιβάλλει ξεκάθαρες αποφάσεις».

Νωρίτερα η Ιερά Σύνοδος, είχε ανακοινώσει ότι θα αναστείλει τις καθημερινές λειτουργίες τονίζοντας όμως οτι θα συνεχίσει να διεξάγει τις κυριακάτικες "λιτά", ό,τι και αν σημαίνει αυτό.

Εφόσον, η Εκκλησία, δεν κατάλαβε την κρισιμότητα των στιγμών για την υγεία των πολιτών, η κυβέρνηση προχώρησε σε πιο δραστικές λύσεις.